Rådets resolution

af 27. november 2003

om forholdet mellem brug af ulovlig narkotika og af medicin og færdselsulykker

(2004/C 97/01)

RÅDET FOR DEN EUROPÆISKE UNION,

(1) som henviser til, at Den Europæiske Unions narkotikastrategi (2000-2004) understreger betydningen af at gennemføre undersøgelser med hensyn til bilkørsel under påvirkning af ulovlig narkotika eller af medicin og navnlig at gennemføre yderligere videnskabelige undersøgelser af forbindelsen mellem narkotika og trafikulykker;

(2) som henviser til, at det i Den Europæiske Unions handlingsplan for bekæmpelse af narkotikamisbrug (2000-2004) fastsættes, at Kommissionen og medlemsstaterne gennemfører forskning vedrørende virkningerne af kørsel under påvirkning af ulovlig narkotika eller af medicin;

(3) som henviser til, at det i Kommissionens meddelelse om midtvejsevalueringen af handlingsplanen for bekæmpelse af narkotikamisbrug (2000-2004) dels tages til efterretning, at arbejdsgruppen om alkohol, narkotika, medicin og kørsel har udarbejdet en række henstillinger vedrørende problemet i forbindelse med kørsel under påvirkning af ulovlig narkotika, dels ønskes, at Kommissionen og Rådet følger disse henstillinger op;

(4) som henviser til Kommissionens meddelelse om et europæisk handlingsprogram for trafiksikkerheden og navnlig til de deri angivne foranstaltninger for at forhindre brug af narkotika og medicin i forbindelse med kørsel; som ligeledes henviser til betydningen af at følge dette handlingsprogram rettidigt og effektivt op;

(5) som henviser til Rådets konklusioner (transport/telekommunikation/energi) om ovennævnte europæiske handlingsprogram, herunder navnlig at man bør være særlig opmærksom på kørsel under indflydelse af narkotiske stoffer;

(6) som erindrer om resolution 44/5, vedtaget af FN's Narkotikakommission og godkendt i Wien i marts 2001, om forebyggelse af lejlighedsvis narkotikamisbrug blandt unge;

(7) som henviser til resolutionen, vedtaget af Rådet og repræsentanterne for medlemsstaterne, om forebyggelse af lejlighedsvis brug af narkotika og navnlig henstillingen om at nedbringe antallet af trafikulykker, der skyldes lejlighedsvis brug af narkotika, ved at forbedre de unges transportmuligheder, herunder ved offentlig transport;

(8) som minder om Rådets direktiv 91/439/EØF af 29. juli 1991 om kørekort, og især bilag III hertil, der indeholder regler om forbud mod udstedelse eller fornyelse af kørekort i tilfælde af afhængighed eller regelmæssig misbrug af psykofarmaka;

(9) som henviser til afsnit V i Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler; som tager i betragtning, at dette direktiv kræver, at alle lægemidler, der markedsføres, ledsages af oplysninger, og at sådanne oplysninger på etiketten eller på indlægssedlen skal advare patienterne om de mulige risici i forbindelse med deres evne til at føre motorkøretøjer på sikker vis, hvis lægemidlet er indtaget ifølge vejledningen til patienterne; som tager i betragtning, at disse oplysninger desuden gives til lægerne i resuméet af produktets egenskaber og skal omtale alle bivirkninger, som vedrører patientens evne til at føre motorkøretøj;

(10) som minder om årsberetningen fra 2002 fra Overvågningscentret for Narkotika og Narkotikamisbrug, og navnlig henvisningen til farligheden af blandingsmisbrug af narkotika i forbindelse med bilkørsel;

(11) som henviser til det arbejde, Europarådets Pompidou-Gruppe udfører på området, herunder navnlig konklusionerne fra seminaret den 18.-20. juni 2003 om færdsel og psykoaktive stoffer;

(12) som henviser til, at det er videnskabeligt påvist, at psykoaktive stoffer kan skade evnen til at føre motorkøretøj alvorligt, navnlig ved at ændre førernes psykomotoriske funktioner, og således være årsag til eller medvirkende årsag til færdselsulykker; som ligeledes henviser til færdselsulykkernes sundhedsmæssige, sociale, arbejdsmæssige og sikkerhedsmæssige følgevirkninger i EU's medlemsstater;

(13) som tager i betragtning, at de af medlemsstaterne indsamlede statistikker vedrørende de psykoaktive stoffers faktiske indvirkning i forbindelse med færdselsulykker stadig er for fragmentariske og vanskelige at sammenligne; som tager i betragtning, at det af de foreliggende data i hvert fald fremgår, at fænomenet er udbredt; det er navnlig betænkeligt, at der blandt førere af motorkøretøjer forekommer blandingsmisbrug af narkotika og kombineret anvendelse af narkotika, alkohol og medicin;

(14) som tager i betragtning, at antallet af færdselsulykker stiger markant i weekenderne, især i nærheden af steder, hvor der afholdes natlige arrangementer, og at færdselsulykker fredag og lørdag nat i nogle medlemsstater er blevet den hyppigste dødsårsag for unge mellem 15 og 24 år;

(15) som også tager i betragtning, at forskningen skal videreføres, især med henblik på de epidemiologiske aspekter. Specielt er det for at muliggøre tilstrækkelige epidemiologiske undersøgelser nødvendigt at gøre en yderligere indsats for at udvikle kontrolmetoder og -instrumenter med henblik på at fastslå bilisters indtagelse af psykoaktive stoffer, samt at kontrollere disse stoffers indvirkning på kørslen;

(16) som ligeledes tager i betragtning, at omfattende færdselskontrol, specielt i forbindelse med risikosituationer, er bydende nødvendig for at få et korrekt billede af fænomenet;

(17) som tager i betragtning, at det med henblik på en mere fuldstændig og korrekt forståelse af fænomenet kan være hensigtsmæssigt inden for grænserne af de forhåndenværende ressourcer at øge antallet af de neuropsykologiske og toksikologiske undersøgelser, som førere af motorkøretøjer underkastes;

(18) som tager i betragtning, at den erhvervsmæssige transport af varer og personer er i fortsat vækst i EU, bl.a. som en følge af gennemførelsen af det indre marked og udvidelsen af EU; som ligeledes tager i betragtning, at for at hindre ulykker, der omfatter tunge køretøjer, bør erhvervschaufførers brug af psykoaktive stoffer kontrolleres, hvor det er muligt og i overensstemmelse med de nationale regler ved regelmæssige lægebesøg og færdselskontrol; som ligeledes tager i betragtning, at der bør overvejes en ordning med særlig kontrol med erhvervschauffører;

(19) som tager i betragtning, at man bør forøge udvekslingen af oplysninger på europæisk plan for at definere bedste praksis både med hensyn til håndteringen af tilfælde, hvor førere af motorkøretøjer misbruger psykoaktive stoffer, og med hensyn til den uddannelse, der bør gives alle de involverede;

(20) som tager i betragtning, at man bør forbedre oplysnings- og forebyggelsesindsatsen med henblik på at øge bevidstheden om risikoen ved indtagelse af psykoaktive stoffer, for slet ikke at tale om hvis førere af motorkøretøjer indtager disse stoffer; navnlig er det hensigtsmæssigt at afholde særlige oplysningskampagner for unge, hvor man også fremmer de unges aktive deltagelse i kampagnerne; som tager i betragtning, at man med fordel kunne søge at motivere de ansvarlige for natklubber og andre etablissementer til at deltage i et sådant forebyggende arbejde;

(21) som ligeledes tager i betragtning, at det for at nedbringe antallet af færdselsulykker er vigtigt at udvikle individualiserede programmer til tidlig indgriben over for narkotikamisbrugere og, når føreren af motorkøretøjet psykisk og fysisk har været under påvirkning af narkotika, at benytte lejligheden til at tage kontakt med den pågældende for, når det er hensigtsmæssigt, at indlede afvænningsbehandling;

UNDERSTREGER, AT DET ER VIGTIGT:

(22) at fremme og uddybe forskningen vedrørende psykoaktive stoffers indvirkning på evnen til at føre motorkøretøj, så forebyggelses- og retshåndhævelsesforanstaltninger kan bygge på solidt videnskabeligt grundlag; fuldt ud at udnytte de muligheder, der findes i EU's sjette rammeprogram for forskning og teknologisk udvikling, navnlig for så vidt angår virkninger af syntetisk narkotika, samt undersøgelser af narkotikas indvirkning på nervesystemet;

(23) i den udstrækning det er muligt ifølge den nationale lovgivning, at øge anvendelsen af neuropsykologiske og toksikologiske undersøgelser, der kan fastslå, om førere af motorkøretøjer har indtaget psykoaktive stoffer, eller undersøge sådanne stoffers indvirkning på kørslen, navnlig i tilfælde af færdselsulykker med dødelig udgang eller færdselsulykker, der efter nationale definitioner og regler betragtes som alvorlige, og hvor der er begrundet mistanke om, at førerne var påvirkede af psykoaktive stoffer;

(24) at udvikle forskningen for at forbedre de test, der kan udføres på stedet, især med henblik på at gøre dem letanvendelige og pålidelige, så de kan finde udbredt og almindelig anvendelse, også på baggrund af resultaterne fra den fælles undersøgelse, der er gennemført på dette område af Den Europæiske Union og USA (Rosita II);

(25) at sikre udveksling af oplysninger mellem medlemsstaterne, herunder også de tiltrædende stater, for at definere bedste praksis og rettidigt forelægge Europa-Kommissionen og EONN oplysningerne om de gennemførte aktioner på nationalt plan, således at fænomenet kan overvåges på europæisk plan;

(26) at lancere målrettede oplysnings- og forebyggelseskampagner, som skal advare mod de farer, der er forbundet med at føre motorkøretøj i forbindelse med brug af psykoaktive stoffer, idet der fokuseres både på de unge, deres familier og deres skole samt sundhedspersonale og erhvervschauffører;

(27) at udforme og udvikle effektive foranstaltninger til forebyggelse, der er tilpasset den specifikke kulturelle og sociale kontekst på nationalt såvel som på lokalt plan, og som sigter mod at begrænse antallet af færdselsulykker, der skyldes brug af psykoaktive stoffer i forlystelsesmiljøerne, og f.eks. fremme offentlig transport som alternativ til private motorkøretøjer på steder og i situationer, der er forbundet med risiko; oprettelse af førstehjælpsgrupper af medarbejdere i social- og sundhedssektoren, som skal være til stede ved arrangementerne for tidligt at identificere risikopersoner, før disse sætter sig bag rattet;

(28) at lancere aktioner, der skal bevidstgøre og medinddrage de ansvarlige for natklubber mv., og fremme disse personers samarbejde med de kompetente myndigheder på lokalt og nationalt plan for således effektivt at forebygge og styre farlige situationer;

(29) at træffe alle de relevante foranstaltninger, herunder strafferetlige foranstaltninger, over for personer, der fører motorkøretøj under påvirkning af psykoaktive stoffer, som nedsætter deres evne til at føre motorkøretøjet;

(30) at indsamle og evaluere oplysninger vedrørende afvænningsforanstaltninger for førere af motorkøretøjer, hvis de har misbrugt narkotika, for således at udvikle individualiserede programmer med henblik på tidlig indgriben;

OG OPFORDRER KOMMISSIONEN TIL AT SIKRE EN RETTIDIG OG EFFEKTIV OPFØLGNING AF DET EUROPÆISKE HANDLINGSPROGRAM FOR FÆRDSELSSIKKERHED OG NAVNLIG TIL:

(31) at gennemføre en undersøgelse af funktionen og effektiviteten af de neuropsykologiske og toksikologiske undersøgelser vedrørende brugen af psykoaktive stoffer og deres virkning på evnen til at føre motorkøretøjer, der i øjeblikket anvendes i EU's medlemsstater. På grundlag af resultaterne af en sådan undersøgelse at udforske mulighederne for i samarbejde med medlemsstaterne og de berørte parter at udarbejde og foreslå harmoniserede procedurer, eller som alternativ, retningslinjer på europæisk plan vedrørende sådanne undersøgelser, således at resultaterne bliver pålidelige og sammenlignelige;

(32) i samarbejde med medlemsstaterne og de berørte parter at foreslå retningslinjer på europæisk plan, bl.a. på grundlag af den bedste praksis i EU, for behandlingen af tilfælde, hvor førere af motorkøretøjer har brugt psykoaktive stoffer (f.eks. evaluering af stoffernes indvirkning på kørslen, sekundært forebyggende indgreb og/eller behandling);

(33) i samarbejde med medlemsstaterne og de berørte parter, herunder Cepol, at foreslå retningslinjer på europæisk plan, hvori der anbefales uddannelsesprogrammer for politiembedsmænd og sundhedspersonale;

(34) på baggrund af de erfaringer, der er opnået på nationalt plan samt efter høring af Det Europæiske Lægemiddelagentur at undersøge, hvorvidt der bør indføres hensigtsmæssige og ensartede piktogrammer på lægemidlernes emballage.

(35) at overveje muligheden for at udarbejde et forslag til foranstaltninger til sikring af passende niveauer for kontrol med erhvervschauffører;

(36) at sørge for, at der med forbehold af de afgørelser herom, som Rådet (transport, telekommunikation/energi) vedtager, oprettes et europæisk overvågningscenter for færdselssikkerhed internt i Europa-Kommissionen. I denne forbindelse at garantere, at spørgsmålene vedrørende kørsel under indflydelse af psykoaktive stoffer tages op i forbindelse med Den Europæiske Unions aktiviteter vedrørende færdselsulykker;

(37) i samarbejde med medlemsstaterne og de berørte parter at udarbejde et glossar med udtryk og definitioner vedrørende de vigtigste aspekter af brug af psykoaktive stoffer i forbindelse med evnen til at føre motorkøretøjer, for at forbedre den gensidige forståelse mellem EU-landene.